นายกรัฐมนตรี ยืนยันมีเป้าหมายให้ประเทศพัฒนาอย่างยั่งยืน เพื่อให้เศรษฐกิจได้รับการฟื้นฟูจากผลกระทบโควิด-19
การประชุมสภาผู้แทนราษฎร เพื่อพิจารณาร่างพระราชบัญญัติงบประมาณรายจ่ายประจำปีงบประมาณ 2565 วันนี้ (31 พ.ค.64) ซึ่งเป็นวันแรกของการพิจารณา โดยร่างพระราชบัญญัติงบประมาณรายจ่ายประจำปีงบประมาณ 2565 วงเงิน 3,100,000 ล้านบาท น้อยกว่างบประมาณปี 2564 กว่า 185,000 ล้านบาท เป็นงบประมาณแบบขาดดุล 700,000 ล้านบาท โดย พลเอก ประยุทธ์ จันทร์โอชา นายกรัฐมนตรี ชี้แจงภาพรวมการจัดทำงบประมาณ ว่า การกำหนดงบขาดดุลเป็นประมาณการจากข้อจำกัดและความเสี่ยงของความไม่แน่นอน ของสถานการณ์โควิด-19 ทั้งในและต่างประเทศที่ยังมีความรุนแรงและยืดเยื้อ รวมถึงภาคการท่องเที่ยวที่ยังไม่ฟื้นตัวและปัญหาภัยแล้ง จึงคาดว่าเงินเฟ้อปีนี้จะอยู่ที่ร้อยละ 1.0-2.0 คาดการณ์จีดีพีปีนี้ร้อยละ 4.0-5.0 ซึ่งเป็นผลจากปัจจัยภายนอกที่มีแนวโน้มดีขึ้น ขณะที่ปัจจัยภายในเริ่มมีแนวโน้มดีขึ้น โดยเฉพาะเรื่องการท่องเที่ยวช่วงปลายปี แต่ต้องอยู่ภายใต้การกระจายวัคซีนและการสร้างภูมิคุ้มกันหมู่ และคาดการณ์ว่ารัฐบาลจะจัดเก็บรายได้สุทธิกว่า 2,400,000 ล้านบาท ลดลงจากปีก่อนร้อยละ 10.26 ขณะที่เงินทุนสำรองระหว่างประเทศอยู่ในภาวะแข็งแกร่ง พร้อมยืนยันว่าการจัดทำงบประมาณนี้มีเป้าหมายให้ประเทศพัฒนาอย่างยั่งยืน เศรษฐกิจได้รับการฟื้นฟูจากผลกระทบโควิด-19 พัฒนาคุณภาพชีวิตประชาชนให้ดีขึ้นและปรับโครงสร้างพื้นฐานทั่วถึงและเป็นธรรมโดยงบประมาณที่ได้รับการจัดสรรมากที่สุด 5 อันดับคือ กระทรวงศึกษาธิการ กว่า 330,000 ล้านบาท กระทรวงมหาดไทย กว่า 310,000 ล้านบาท กระทรวงการคลัง กว่า 270,000 ล้านบาท กระทรวงกลาโหม กว่า 203,000 ล้านบาท และกระทรวงคมนาคม กว่า 170,000 ล้านบาท